**РЕПУБЛИКА СРПСКА**

**ВЛАДА**

**ПРИЈЕДЛОГ**

**ЗАКОН О ПОМИЛОВАЊУ**

**Бања Лука, фебруар 2025. године**

**Приједлог**

**ЗАКОН**

**О ПОМИЛОВАЊУ**

Члан 1.

Овим законом утврђује се институција надлежна за давање помиловања, облици помиловања, прописују кривична д‌јела за која се помиловање не може дати, поступање по молби за помиловање, надлежност Комисије за помиловање, садржај одлуке о помиловању, као и друга питања у вези са одлучивањем по молби за помиловање.

Члан 2.

(1) Помиловање осуђеним лицима даје предсједник Републике Српске (у даљем тексту: предсједник Републике).

(2) Помиловање из става 1. овог члана даје се за:

1) кривичне санкције које је изрекао суд у Републици Српској,

2) правне посљедице осуде.

Члан 3.

(1) Помиловањем се поименично одређеном лицу:

1) даје потпуно или дјелимично ослобађање од извршења казне,

2) замјењује изречена казна блажом казном или условном осудом,

3) одређује брисање осуде,

4) укида, односно одређује краће трајање правне посљедице осуде или мјере безбједности.

(2) Давањем помиловања не дира се у права трећих лица која се заснивају на осуди.

Члан 4.

(1) Помиловање се не може дати за кривична д‌јела геноцида, ратног злочина, злочина против човјечности, нити за кривична д‌јела прописана Кривичним закоником Републике Српске (у даљем тексту: Кривични законик), и то: обљуба са‌дјететом млађим од петнаест година (члан 172), искориштавање д‌јеце за порнографију (члан 175), навођење дјетета на проституцију (члан 180), као и за кривична д‌јела из Главе XXIII – Кривична дјела тероризма.

(2) Помиловањем се не може укинути нити изрећи краће трајање мјере безбједности обавезно психијатријско лијечење и чување у здравственој установи, обавезно психијатријско лијечење на слободи, обавезно лијечење од зависности, забрана приближавања и комуникације са одређеним лицем, обавезан психосоцијални третман, као и удаљење из заједничког домаћинства.

Члан 5.

У случају да се помиловањем замјењује изречена казна условном осудом, примјењују се одредбе Кривичног законика о условима за изрицање условне осуде, њеном дјеловању и опозивању, с тим што се уз условну осуду не одређује заштитни надзор нити се налаже испуњење посебних обавеза.

Члан 6.

(1) Брисањем осуде помиловањем престају правне посљедице осуде.

(2) Помиловањем се не може брисати осуда на казну доживотног затвора и осуда за кривично д‌јело учињено на штету полног интегритета д‌јетета.

Члан 7.

(1) Поступак за помиловање покреће се подношењем молбе за помиловање (у даљем тексту: молба) од осуђеног лица.

(2) Поред осуђеног лица, молбу могу поднијети и законски заступник, брачни, односно ванбрачни супружник, сродници по крви у правој линији, брат, сестра, усвојилац или усвојеник осуђеног лица, као лица која у складу са одредбама Закона о кривичном поступку Републике Српске могу поднијети жалбу у корист осуђеног.

(3) Молба не задржава извршење кривичне санкције.

Члан 8.

(1) Право на подношење молбе стиче се након правоснажности судске одлуке.

(2) Лицу које је осуђено на казну доживотног затвора помиловање се не може дати прије него што је издржало двадесет пет година затвора.

Члан 9.

(1) Молба се подноси Министарству правде (у даљем тексту: Министарство).

(2) Ако је молба поднесена другом органу или Установи за извршење кривичних и прекршајних санкција (у даљем тексту: Установа), тај орган, односно Установа ће без одлагања доставити молбу Министарству и о томе обавијестити подносиоца молбе.

(3) Осуђено лице које се налази на издржавању казне затвора, молбу упућује Министарству путем Установе у којој казну издржава.

(4) Установа је дужна да уз молбу достави извјештај о физичком и психичком стању и понашању осуђеног лица, укључујући и друге податке који би могли бити значајни за поступање по молби.

Члан 10.

(1) Молба треба да садржи:

1) личне податке осуђеног лица (име и презиме, укључујући и пријашња имена и презимена, имена и презимена родитеља, датум и мјесто рођења, пребивалиште, држављанство),

2) податке о породичним приликама осуђеног лица (број д‌јеце, посебно малољетне, обавезе издржавања),

3) податке о раду и образовању осуђеног лица, уз навођење извора издржавања у случају незапослености,

4) податке о судској одлуци (назив суда који је донио судску одлуку, број судске одлуке, датум када је судска одлука постала правоснажна, чињенични опис кривичног дјела, назив кривичног дјела и члан закона који га прописује, податке о правоснажно изреченој кривичној санкцији),

5) податке о накнади или умањењу штете проузроковане кривичним дјелом као и о одузимању имовинске користи прибављене кривичним дјелом,

6) податке да ли се осуђено лице налази на издржавању казне, односно да ли је новчана казна извршена,

7) податке о ранијој осуђиваности (за која кривична дјела је осуђен и на коју кривичну санкцију),

8) наводе о постојању неизвршених финансијских обавеза према буџету Републике Српске,

9)медицинску документацију, препоруке, мишљења релевантних институција или друге доказе који поткрепљују наводе из образложења,

10) податак да ли се против осуђеног лица води кривични поступак за друго кривично дјело.

(2) Поред података из става 1. овог члана, молба садржи и:

1) образложење,

2) изјаву којом подносилац потврђује да су подаци и наводи у молби истинити и тачни,

3) изјаву да ће осуђено лице поштовати правни поредак Републике Српске и Босне и Херцеговине,

4) датум подношења, потпис и адресу подносиоца.

Члан 11.

(1) Министарство ће рјешењем одбацити молбу ако је:

1) молба поднесена од неовлаштеног лица,

2) молба поднесена прије правоснажности судске одлуке,

3) молба поднесена прије протека рокова предвиђених чланом 8. став 2. и чланом 13. овог закона,

4) у међувремену кривична санкција извршена, издржана, опроштена или застарјела,

5) лице које је овлаштено на подношење молбе ту молбу повукло,

6) умрло осуђено лице.

(2) Против рјешења из става 1. овог члана није дозвољена жалба, али се може покренути управни спор код надлежног суда.

Члан 12.

(1) Уколико не одбаци молбу, Министарство ће обавијестити Установу у којој лице казну издржава и суд који је водио првостепени кривични поступак и од њих затражити податке који могу бити од значаја за састављање извјештаја о молби.

(2) Органи из става 1. овог члана обавезни су без одгађања доставити податке које је затражило Министарство, податке који могу бити од значаја за састављање извјештаја о молби, као и образложено мишљење о поднесеној молби са нарочито назначеним разлозима за помиловање и против помиловања.

Члан 13.

(1) Молба се може поновити након истека једне године од дана посљедње одлуке о молби, а ако је изречена казна затвора која не прелази једну годину или блажа казна, молба се може поновити након шест мјесеци од дана посљедње одлуке о молби.

(2) Када је изречена казна доживотног затвора, нова молба се може поднијети тек након истека три године од дана доношења посљедње одлуке о молби.

Члан 14.

(1) Ради ефикаснијег поступања по молбама за помиловање, министар правде (у даљем тексту: министар) именује Комисију за помиловање (у даљем тексту: Комисија).

(2) Комисија има пет чланова, коју чине један представник Министарства и четири независна члана из релевантне стручне области.

(3) Комисија се именује на период од четири године.

(4) Комисија бира предсједавајућег из реда својих чланова и доноси пословник о раду већином гласова.

(5)Комисија има секретара, који обавља стручне и административне послове из надлежности и за потребе Комисије.

Члан 15.

(1) У случају постојања сукоба интереса (сродник по крви у правој линији, у побочној линији до четвртог степена закључно, брачни супружник или ванбрачни партнер или сродник по тазбини до другог степена закључно, па и онда када је брак престао, пристрасност по било којој основи), а који може довести у питање објективност и непристрасност рада, члан Комисије код којег се утврди сукоб интереса не може учествовати у раду Комисије.

(2) Члан Комисије који сазна за околности које га доводе у сукоб интереса, обавезан је да поднесе министру образложен захтјев за утврђивање постојања сукоба интереса.

(3) Уколико се утврди постојање сукоба интереса, замјена члана Комисије врши се по истом поступку по којем се члан и именује.

(4) О постојању сукоба интереса одлучује министар рјешењем које је коначно, а против којег се може покренути управни спор пред надлежним судом.

Члан 16.

(1) Комисија саставља извјештај о молби, који садржи:

1) личне податке осуђеног лица (име и презиме, укључујући и пријашња имена и презимена, имена и презимена родитеља, пребивалиште, држављанство, датум и мјесто рођења),

2) податке о породичним приликама осуђеног лица (број д‌јеце, посебно малољетне, обавеза издржавања),

3) податке о раду и образовању осуђеног лица, уз навођење извора издржавања у случају незапослености,

4) податке о судској одлуци (назив суда који је донио судску одлуку, број судске одлуке, датум када је судска одлука постала правоснажна, податке о правоснажно изреченој кривичној санкцији, чињенични опис кривичног д‌јела, назив кривичног д‌јела и члан закона који га прописује),

5) податке о извршењу казне затвора и друге кривичне санкције, а за лица која нису упућена на издржавање казне, податке о разлозима због којих осуђено лице није упућено на издржавање казне и за који период је одгођено извршење, да ли је осуђено лице на условном отпусту и до када,

6) податке о понашању осуђеног лица (о придржавању правила и наредби Установе, о односу према другим осуђеним лицима и запосленицима, о погодностима и мјерама дисциплинског кажњавања и слично),

7) податке о физичком и психичком стању осуђеног лица,

8) податке о ранијој осуђиваности (за која кривична д‌јела је осуђен и на коју кривичну санкцију и да ли је казна и друга кривичноправна санкција извршена),

9) податке о накнади или умањењу штете проузроковане кривичним д‌јелом и о одузимању имовинске користи прибављене кривичним д‌јелом,

10) податак да ли се против осуђеног лица води кривични поступак за друго кривично д‌јело,

11) образложено мишљење Установе о помиловању и суда који је водио првостепени кривични поступак из члана 12. став 2. овог закона.

(2) Саставни дио извјештаја из става 1. овог члана чини образложен приједлог Комисије о поднесеној молби.

Члан 17.

(1) Чланови Комисије имају право на накнаду за рад у Комисији, с тим да висина појединачне накнаде не може прећи износ од 1/3 просјечне бруто плате остварене у Републици Српској за протекли мјесец.

(2) Члан Комисије из Министарства право на накнаду остварује у складу са прописима којима се регулишу плате и накнаде запослених у органима управе Републике Српске.

(3) Накнада се исплаћује након одржане сједнице Комисије, а о висини накнаде из става 1. овог члана одлучује министар рјешењем.

Члан 18.

Министарство доставља предсједнику Републике молбу заједно са извјештајем из члана 16. овог закона.

Члан 19.

(1) Одлука о помиловању (у даљем тексту: одлука) садржи:

1) облик помиловања који се даје,

2) име и презиме, имена родитеља, држављанство, датум и мјесто рођења лица на које се одлука односи,

3) податке о судској одлуци (назив суда који је донио судску одлуку, број судске одлуке и годину правоснажности судске одлуке, која је кривична санкција изречена, назив кривичног дјела и члан закона који га прописује),

4) мишљење суда који је водио првостепени кривични поступак, мишљење Установе, као и приједлог Комисије.

(2) Одлука из става 1. овог члана објављује се у „Службеном гласнику Републике Српске“ и ступа на снагу наредног дана од дана објављивања.

Члан 20.

(1) Одлука се посредством Министарства доставља лицу на које се односи.

(2) О одлуци из става 1. овог члана Министарство обавјештава подносиоца молбе, суд који је водио првостепени кривични поступак и Установу.

Члан 21.

(1) Предсједник Републике доставља информацију Народној скупштини Републике Српске о одлукама о помиловању донесеним током претходне календарске године.

(2) Информација из става 1. овог члана доставља се најкасније до 31. марта текуће године за претходну календарску годину.

(3) Информација садржи број и облик датих помиловања, законске називе кривичних дјела за која су помиловања дата, као и мишљење суда који је водио првостепени кривични поступак, Установе, као и приједлог Комисије.

Члан 22.

Ступањем на снагу овог закона престаје да важи Закон о помиловању („Службени гласник Републике Српске“, број 34/06).

Члан 23.

Овај закон ступа на снагу осмог дана од дана објављивања у „Службеном гласнику Републике Српске“.

Број: ПРЕДСЈЕДНИК

Датум: НАРОДЕ СКУПШТИНЕ

Ненад Стевандић

**ОБРАЗЛОЖЕЊЕ**

**ПРИЈЕДЛОГА ЗАКОНА О ПОМИЛОВАЊУ**

**I УСТАВНИ ОСНОВ**

Уставни основ за доношење овог закона садржан је у члану 80. став 1. тачка 5, према којем предсједник Републике Српске даје помиловања и у члану 70. став 1. тачка 2, према којем Народна скупштина доноси законе, друге прописе и опште акте.

**II УСКЛАЂЕНОСТ СА УСТАВОМ, ПРАВНИМ СИСТЕМОМ И ПРАВИЛИМА ЗА ИЗРАДУ ЗАКОНА И ДРУГИХ ПРОПИСА РЕПУБЛИКЕ СРСПКЕ**

Према Мишљењу Републичког секретаријата за законодавство број: 22.02/020-354/25 од 3. фебруара 2025. године, уставни основ за доношење овог закона садржан је у члану 80. став 1. тачка 5,  према којем предсједник Републике Српске даје помиловања и у члану 70. став 1. тачка 2, према којем Народна скупштина доноси законе, друге прописе и опште акте.

Републички секретаријат за законодавство се актом, број: 22.02/020-3128/247 од 3. децембра 2024. године изјаснио на Нацрт закона о помиловању, који је Народна скупштина Републике Српске разматрала и усвојила на 14. Посебној сједници, одржаној 16. децембра 2024. године, на којој су изнесени приједлози и сугестије народних посланика.

Обрађивач Закона је, у складу са чланом 41. став 1. тачка 5) и ставом 2. Правила за израду закона и других прописа Републике Српске („Службени гласник Републике Српске“, број 24/14), образложио разлоге за доношење и разлике Приједлога у односу на Нацрт.

Као основни разлог за доношење овог закона, у складу са чланом 41. став 1. тачка 5) Правила за израду закона и других прописа Републике Српске („Службени гласник Републике Српске“, број 24/14), обрађивач наводи усклађивање одредаба Закона са одговарајућим одредбама Кривичног законика Републике Српске („Службени гласник Републике Српске“, бр. 64/17, 104/18 – Одлука Уставног суда Републике Српске, 15/21, 89/21 и 73/23) и Закона о извршењу кривичних и прекршајних санкција Републике Српске („Службени гласник Републике Српске“, бр. 63/18 и 55/23). У вези са ставом 2. члана 41. Правила, обрађивач наводи да у смислу скупштинске расправе и изнесених приједлога и сугестија народних посланика овај приједлог нема разлика у односу на Нацрт.

Овај секретаријат је у поступку консултација са обрађивачем упутио одређене примједбе и сугестије, које су се односиле на прецизније и јасније формулисање одредаба које се односе на сукоб интереса, на начин да уколико се утврди постојање сукоба интереса замјена члана Комисије врши се по истом поступку по којем се члан и именује, што је обрађивач прихватио и уградио у текст Приједлога закона. С тим у вези, Приједлог овог закона се у том дијелу разликује у односу на усвојени Нацрт.

У складу са чланом 36. став 1. тачка 9) Пословника о раду Владе Републике Српске („Службени гласник Републике Српске“, број 123/18), сходно Смјерницама за консултације у изради прописа и других општих аката („Службени гласник Републике Српске“, број 86/22), обрађивач наводи да је утврдио да је Закон од интереса за јавност. Текст Закона је објављен на интернет страници Министарства правде.

Будући да је усаглашен са Уставом, правним системом Републике Српске и Правилима за израду закона и других прописа Републике Српске, мишљење Републичког секретаријата за законодавство је да се Приједлог закона о помиловању може упутити у даљу процедуру.

**III УСКЛАЂЕНОСТ СА ПРАВНИМ ПОРЕТКОМ ЕВРОПСКЕ УНИЈЕ**

Према Мишљењу Министарства за европске интеграције и међународну сарадњу, број: 17.03-020-315/25 од 3. фебруара 2025. године, а након увида у прописе Европске уније и анализе одредаба Приједлога закона о помиловању, није установљено да постоје обавезујући секундарни извори права ЕУ који уређују материју достављеног акта.

Предметним законом уређује се институција надлежна за давање помиловања, облици помиловања, кривична дјела за која се помиловање може дати, поступање по молби за помиловање, надлежност Комисије за помиловање, садржај одлуке о помиловању, као и друга питања у вези са одлучивањем по молби за помиловање.

Узимајући у обзир да државе чланице аутономно одлучују о додјели помиловања, те да ЕУ нема јурисдикцију у овој области, у изјави о усклађености стоји оцјена „Непримјењиво“.

**IV РАЗЛОЗИ ЗА ДОНОШЕЊЕ ЗАКОНА**

Важећи Закон о помиловању донесен је 2006. године и њиме је прописан поступак у вези са давањем помиловања, облици помиловања, као и кривична д‌јела за која се помиловање не може дати.

Народна скупштина Републике Српске, 2021. године усвојила је Закон о измјенама и допунама Кривичног законика Републике Српске, којим је уведена нова казна – казна доживотног затвора за најтежа кривична дјела, као и најтеже облике тешких кривичних дјела. Истим законом је допуњена одредба члана 101, којим је прописан садржај института помиловања на начин да је прописано да се помиловање не може дати лицу које је осуђено на казну доживотног затвора прије него што је издржало 25 година затвора.

Закон о извршењу кривичних и прекршајних санкција Републике Српске, такође у члану 192. став 5. прописује да се затвореник отпушта из Установе на основу Одлуке о помиловању, а такође прописује услове и поступак отпуштања затвореника из Установе.

Имајући у виду наведено, као и чињеницу да је у надлежности Министарства правде именовање и рад Комисије за помиловање која поступа по молбама за помиловање, било је неопходно ускладити одредбе Закона о помиловању са одговарајућим одредбама Кривичног законика Републике Српске и Закона о извршењу кривичних и прекршајних санкција Републике Српске, али и измијенити измјене у дијелу именовања Комисије за помиловања у смислу прописивања трајања мандата на који се именују чланови Комисије, као и обавеза доношења подзаконског акта којим ће се уредити начин и функционисања Комисије, те се из тих разлога приступило изради овог закона.

Такође је битно напоменути да је Програмом рада Народне скупштине Републике Српске за 2024. годину планирано усвајање Закона о измјенама и допунама Закона о помиловању, али је изради новог закона било неопходно приступити из разлога што је важећи Закон писан по правилима номотехнике која се данас не користе, па би измјене и допуне Закона биле номотехнички неусаглашене са важећем Законом.

**V ОБРАЗЛОЖЕЊЕ ПРЕДЛОЖЕНИХ РЈЕШЕЊА**

Чланом 1. утврђује се институција надлежна за давање помиловања, облици помиловања, прописују кривична дјела за која се помиловање не може дати, поступање по молби за помиловање, надлежност Комисије за помиловање, садржај одлуке о помиловању као и друга питања везана за одлучивање по молби за помиловање.

Чланом 2. прописује се да помиловање осуђеним лицима даје предсједник Републике Српске и то за кривичне санкције које је изрекао суд у Републици Српској и правне посљедице осуде.

Чланом 3. прописује се да се помиловањем поименично одређеном лицу даје потпуно или дјелимично ослобађање од извршења казне, замјењује изречена казна блажом казном или условном осудом, одређује брисање осуде или укида, односно одређује краће трајање правне посљедице осуде или мјере безбједности. Давањем помиловања не дира се у права трећих лица која се заснивају на осуди.

Чланом 4. прописују се кривична дјела за која се помиловање не може дати, као и мјере безбједности које се не могу укинути нити изрећи њихово краће трајање. Тако се прописује да се помиловање не може дати за кривична д‌јела геноцида, ратног злочина, злочина против човјечности, нити за кривична д‌јела прописана Кривичним закоником Републике Српске (у даљем тексту: Кривични законик), и то: обљуба са‌дјететом млађим од петнаест година (члан 172), искориштавање д‌јеце за порнографију (члан 175), навођење дјетета на проституцију (члан 180), као и за кривична д‌јела из Главе XXIII – Кривична д‌јела тероризма. Такође, помиловањем се не може укинути нити изрећи краће трајање мјере безбједности обавезно психијатријско лијечење и чување у здравственој установи, обавезно психијатријско лијечење на слободи, обавезно лијечење од зависности, забрана приближавања и комуникације са одређеним лицем, обавезан психосоцијални третман, као и удаљење из заједничког домаћинства.

Чланом 5. прописује се да када се помиловањем замјењује изречена казна условном осудом, примјењују се одредбе Кривичног законика о условима за изрицање условне осуде, њеном дјеловању и опозивању, с тим што се уз условну осуду не одређује заштитни надзор нити се налаже испуњење посебних обавеза.

Чланом 6. прописује се да брисањем осуде помиловањем престају правне посљедице осуде, а помиловањем се не може брисати осуда на казну доживотног затвора и осуда за кривично дјело учињено на штету полног интегритета дјетета.

Чланом 7. прописује се да се поступак за помиловање покреће подношењем молбе за помиловање од осуђеног лица. Поред осуђеног лица, молбу могу поднијети и законски заступник, брачни односно ванбрачни супружник, сродници по крви у правој линији, брат, сестра, усвојилац или усвојеник осуђеног лица као лица која у складу са одредбама Закона о кривичном поступку Републике Српске могу поднијети жалбу у корист осуђеног.

Чланом 8. прописује се да се право на подношење молбе стиче након правоснажности судске одлуке, а лицу које је осуђено на казну доживотног затвора помиловање се не може дати прије него што је издржало двадесет пет година затвора.

Чланом 9. прописује се поступак подношења молбе на начин да се молба подноси Министарству правде. Ако је молба поднесена другом органу или Установи за извршење кривичних и прекршајних санкција, тај орган, односно Установа, ће без одлагања доставити молбу Министарству и о томе обавијестити подносиоца молбе. Осуђено лице које се налази на издржавању казне затвора, молбу упућује Министарству путем Установе у којој казну издржава, а установа је дужна да уз молбу достави извјештај о физичком и психичком стању и понашању осуђеног лица, укључујући и друге податке који би могли бити значајни за поступање по молби.

Чланом 10. прописује се садржај молбе за помиловање.

Чланом 11. прописује се да ће Министарство рјешењем одбацити молбу ако је поднесена од неовлаштеног лица, ако је поднесена прије правоснажности судске одлуке, ако је поднесена прије протека рокова предвиђених чланом 8. став 2. и чланом 13. овог закона, ако је у међувремену кривична санкција извршена, издржана, опроштена или застарјела, ако је лице које је овлаштено на подношење молбе молбу повукло или ако је осуђено лице умрло.

Чланом 12. прописује се да уколико не одбаци молбу, Министарство ће обавијестити Установу у којој лице казну издржава и суд који је водио првостепени кривични поступак и од њих затражити податке који могу бити од значаја за састављање извјештаја о молби. Суд и Установа обавезни су без одгађања доставити податке које је затражило Министарство, податке који могу бити од значаја за састављање извјештаја о молби као и образложено мишљење о поднесеној молби са нарочито назначеним разлозима за и против помиловања.

Чланом 13. прописује се да се молба може поновити након истека једне године од дана посљедње одлуке о молби, а ако је изречена казна затвора која не прелази једну годину или блажа казна, молба се може поновити након шест мјесеци од дана посљедње одлуке о молби. Када је изречена казна доживотног затвора, нова молба се може поднијети тек након истека три године од дана доношења посљедње одлуке о молби.

Чланом 14. прописује се да ради ефикаснијег поступања по молбама за помиловање, министар именује Комисију за помиловање. Комисија има пет чланова, коју чине један представник Министарства и четири независна члана из релевантне стручне области и именује се на период од четири године.

Чланом 15. прописује се да у случају постојања сукоба интереса (сродник по крви у правој линији, у побочној линији до четвртог степена закључно, брачни супружник или ванбрачни партнер или сродник по тазбини до другог степена закључно, па и онда када је брак престао, пристрасност по било којој основи), а који може довести у питање објективност и непристрасност рада, члан Комисије код којег се утврди сукоб интереса не може учествовати у раду Комисије. Члан Комисије који сазна за околности које га доводе у сукоб интереса, обавезан је да поднесе министру образложен захтјев за утврђивање постојања сукоба интереса. Уколико се утврди постојање сукоба интереса замјена члана Комисије врши се по истом поступку по којем се члан и именује. О постојању сукоба интереса одлучује министар рјешењем.

Чланом 16. прописује се да Комисија саставља извјештај о молби, који садржи личне податке осуђеног лица (име и презиме, укључујући и пријашња имена и презимена, имена и презимена родитеља, пребивалиште, држављанство, датум и мјесто рођења), податке о породичним приликама осуђеног лица (број дјеце, посебно малољетне, обавеза издржавања), податке о раду и образовању осуђеног лица, уз навођење извора издржавања у случају незапослености, податке о судској одлуци (назив суда који је донио судску одлуку, број судске одлуке, датум када је судска одлука постала правоснажна, податке о правоснажно изреченој кривичној санкцији, чињенични опис кривичног дјела, назив кривичног дјела и члан закона који га прописује), податке о извршењу казне затвора и друге кривичне санкције, а за лица која нису упућена на издржавање казне, податке о разлозима због којих осуђено лице није упућено на издржавање казне и за који период је одгођено извршење, да ли је осуђено лице на условном отпусту и до када, податке о понашању осуђеног лица (о придржавању правила и наредби Установе, о односу према другим осуђеним лицима и запосленицима, о погодностима и мјерама дисциплинског кажњавања и слично), податке о физичком и психичком стању осуђеног лица, податке о ранијој осуђиваности (за која кривична дјела је осуђен и на коју кривичну санкцију и да ли је казна и друга кривичноправна санкција извршена), податке о накнади или умањењу штете проузроковане кривичним дјелом и о одузимању имовинске користи прибављене кривичним дјелом, податак да ли се против осуђеног лица води кривични поступак за друго кривично дјело, образложено мишљење Установе о помиловању и суда који је водио првостепени кривични поступак из члана 12. став 2. овог закона. Саставни дио извјештаја из става 1. овог члана чини образложен приједлог Комисије о поднесеној молби.

Чланом 17. прописује се право на накнаду чланова Комисије за њихов рад, с тим да члан Комисије из Министарства право на накнаду остварује у складу са прописима којима се регулишу плате и накнаде запослених у органима управе Републике Српске.

Чланом 18. прописује се да Министарство предсједнику Републике доставља молбу за помиловање заједно са извјештајем.

Чланом 19. прописује се да одлука о помиловању садржи облик помиловања који се даје, име и презиме, имена родитеља, држављанство, датум и мјесто рођења лица на које се одлука односи, податке о судској одлуци (назив суда који је донио судску одлуку, број судске одлуке и годину правоснажности судске одлуке, која је кривична санкција изречена, назив кривичног д‌јела и члан закона који га прописује) као и мишљење суда који је водио првостепени кривични поступак, мишљење Установе као и приједлог Комисије. Одлука се објављује се у „Службеном гласнику Републике Српске“ и ступа на снагу наредног дана од дана објављивања.

Чланом 20. прописује се да се одлука посредством Министарства доставља лицу на које се односи, а о одлуци Министарство обавјештава подносиоца молбе, суд који је водио првостепени кривични поступак и Установу.

Чланом 21. прописује се да предсједник Републике Народној скупштини Републике Српске доставља информацију о одлукама о помиловању донесеним током претходне календарске године. Информација се доставља најкасније до 31. марта текуће године за претходну календарску годину, а садржи број и облик датих помиловања, законске називе кривичних дјела за која су помиловања дата као и мишљење суда који је водио првостепени кривични поступак, Установе, као и приједлог Комисије.

Чл. 22. и 23. прописују се прелазне и завршне одредбе.

**VI РАЗЛИКЕ ПРИЈЕДЛОГА У ОДНОСУ НА НАЦРТ ЗАКОНА**

На 14. посебној сједници Народне скупштине Републике Српске, одржаној 16. децембра 2024. године, усвојен је Нацрт закона о помиловању. Приликом израде текста Приједлога овог закона разматрале су се све примједбе, сугестије и приједлози који су изнесени на сједници Народне скупштине Републике Српске. Није било примједаба и сугестија које су достављене у писаној форми.

Примједбе које су изнесене на сједници Народне скупштине Републике Српске су се односиле на сљедеће одредбе:

Народни посланик Маја Драгојевић Стојић навела је да предложени закон даје предсједнику широку дискрецију, док улога судова и Комисије постаје симболична; да је потребно да се утврде јасни критеријуми за процјену рехабилитације осуђеника; да треба да се уведу строжи критеријуми за помиловање и да се јасно дефинише улога судова и Комисије, те да се уведе транспарентност таквих поступака.

Народни посланик Срђан Мазалица сматра да се кривично дјело тешко убиство треба изузети од могућности за помиловање.

Народни посланик Миланко Михајилица сматра да још нека кривична дјела из Кривичног законика Републике Српске треба уврстити у овај закон, а за која предсједник Републике неће моћи дати помиловање, те да се треба размотрити и квалификација кривичног дјела геноцида у смислу овог закона.

Народни посланик Томица Стојановића предлаже да се у оквиру члана 4. у којем је прописана листа кривичних дјела за која се не може дати помиловање, када је у питању кривично дјело обљуба са дјететом млађим од 15 година, праг са 15 година повећати на 18 година, да се помиловање не може дати у случају кривичног дјела убиство са предумишљајем, кривичног дјела изнуда, кривичних дјела из области привредног криминалитета, кривичних дјела из области промета и трговине дрогама и повратницима у извршењу кривичних дјела, те да се размотри могућност да предсједник не може дати помиловање у случајевима када су мишљења суда и Министарства правде негативни.

Народни посланик Мирсад Дуратовић предлаже да се у члану 6. став 2. дода да се поред наведеног (осуда на казну доживотног затвора и осуде за кривично дјело почињено на штету полног интегритета дјетета) помиловањем не може брисати осуда и за кривична дјела геноцида, ратног злочина и злочина против човјечности.

Народни посланик Загорка Граховац предлаже да се члан 4. прошири на још нека кривична дјела, као што су тешко убиство, односно фемицид.

Напомињемо да примједбе и сугестије народних посланика Oгњена Бодироге и Небојше Вукановића који су учествовали у расправи о Нацрту закона, нису наведене у овом дијелу, будући да те примједбе нису биле конкретне природе и нису се тицале предложених рјешења наведених у Нацрту закона, већ су истакнуте као лично виђење и мишљење о одређеним законским рјешењима која нису била предмет Закона.

Примједбе народних посланика да у Приједлог закона треба додати и друга побројана кривична дјела нису прихваћене из разлога што могућност подношења молбе за помиловање не подразумијева да ће она по аутоматизму бити и уважена. Из тих разлога, овим законом, код поступка помиловања, прописује се и обавезно достављање мишљења установе за извршење кривичних и прекршајних санкција, првостепеног суда, као и приједлог Комисије за помиловање, што се све цијени приликом доношења одлуке о помиловању. Примједба да предложени закон даје предсједнику широку дискрецију док улога судова и Комисије постаје симболична, те да је потребно да се утврде јасни критеријуми за процјену рехабилитације осуђеника не може се прихватити из разлога што надлежност предсједнику за помиловање не даје овај закон већ је она утврђена Уставом Републике Српске као највишим правним актом, а процјена рехабилитације осуђеника се врши од стране установе у којој лице казну издржава јер је установа дужна да уз молбу достави и извјештај о физичком и психичком стању и понашању осуђеног лица, укључујући и друге податке који би могли бити значајни за поступање по молби. Примједба да се треба прописати да се помиловањем не може брисати осуда и за кривична дјела геноцида, ратног злочина и злочина против човјечности не може се прихватити јер се то питање уређује Кривичним закоником Републике Српске.

Имајући у виду наведено, констатујемо да је у току израде Приједлога овог закона прецизирана одредба која се односи на поступак утврђивања сукоба интереса, те да је додата одредба која се односи на случај уколико се утврди постојање сукоба интереса, да се замјена члана Комисије врши се по истом поступку по којем се члан и именује, те се сходно томе Приједлог овог закона у том дијелу разликује у односу на усвојени Нацрт.

**VII ПРОЦЈЕНА УТИЦАЈА ЗАКОНА, ДРУГИХ ПРОПИСА И ОПШТИХ АКАТА НА УВОЂЕЊЕ НОВИХ, ИЗМЈЕНУ ИЛИ УКИДАЊЕ ПОСТОЈЕЋИХ ФОРМАЛНОСТИ КОЈЕ ОПТЕРЕЋУЈУ ПРИВРЕДНО ПОСЛОВАЊЕ**

Према Мишљењу Министарства привреде и предузетништва, број: 18.06-020-353/25 од 3. фебруара 2025. године, увидом у Приједлог закона о помиловању и Образац 1. процјене утицаја закона, Министарство привреде и предузетништва констатује да је обрађивач спровео сљедеће методолошке кораке процјене утицаја прописа:

Усвајање овог закона је у плану рада за 2025. годину. У вези с проблемом који се жели ријешити, обрађивач наводи да је важећи Закон о помиловању донесен 2006. године, те да га је потребно ускладити с измјенама и допунама Кривичног законика Републике Српске из 2021. године и са Законом о извршењу кривичних и прекршајних санкција Републике Српске. Наведеним законима регулишу се питања која су значајна и са аспекта овог приједлога закона, као што су: казна доживотног затвора и посебни услови за давање помиловања у случају изрицања ове врсте казне, те услови, поступак и правни акт којим се затвореници, у случају помиловања, отпуштају из установе за извршење кривичних и прекршајних санкција. Поред наведеног, обрађивач закона истиче да је било потребно новелирати измјене одредби које се односе на именовање чланова Комисије за помиловање, као и начин функционисања Комисије, односно плаћање накнаде за рад у Комисији, с обзиром да ове одредбе нису биле регулисане законским текстом већ Пословником о раду Комисије.

Циљ доношења Приједлога је усклађивање с измјенама одговарајућих одредаба Кривичног законика Републике Српске и Закона о извршењу кривичних и прекршајних санкција Републике Српске. Као посебни циљ, обрађивач наводи ефикасније поступање по молбама за помиловање.

Код утврђивања опција за постизање циљева и њихове анализе, утврђено је да се циљ може постићи једино регулаторном мјером.

У вези с утицајем на јавне буџете, обрађивач наводи да је Приједлогом прописано да висина појединачне накнаде за рад у Комисији за помиловање не може прећи износ од 1/3 просјечне бруто плате остварене у Републици Српској за протекли мјесец, али да наведено неће имати додатних утицаја на буџет Републике Српске, будући да су и у претходном периоду, накнаде за рад у Комисији редовно исплаћиване по рјешењу министра правде у складу с Пословником о раду Комисије за помиловање.

У вези са утицајем на пословање, утврђено је да Приједлог неће утицати на пословање.

Приједлогом закона нису прописане формалности за грађане и пословни сектор у Републици Српској.

У вези са социјалним утицајем, обрађивач наводи да ће се Приједлогом омогућити једнак третман свих правоснажно осуђених лица, у погледу остваривања права на подношење молбе за помиловање.

У вези с утицајем на животну средину, утврђено је да Приједлог неће утицати на животну средину.

У погледу осталих методолошких корака процјене утицаја прописа, утврђено је да су обављене консултације с представницима Службе предсједника Републике Српске, Министарства унутрашњих послова и академске заједнице. Обрађивач наводи да су оправдани приједлози, сугестије и коментари утицали на коначан текст овог закона, те да ће Приједлог бити објављен на интернет страници Министарства правде.

Када је у питању праћење спровођења прописа, обрађивач наводи да су за примјену закона надлежни Министарство правде и Служба предсједника Републике Српске и да ће се ефекти примјене закона вредновати на основу броја позитивно ријешених молби за помиловање и броја одлука о помиловању које се објављују у Службеном гласнику Републике Српске. Обрађивач даље наводи да је Приједлогом прописана обавеза предсједника Републике Српске да једном годишње информише Народну скупштину Републике Српске о одлукама о помиловању.

Министарство привреде и предузетништва утврдило је да је обрађивач, приликом спровођења процјене утицаја прописа, поступио у складу с Одлуком о процјени утицаја прописа.

**VIII УЧЕШЋЕ ЈАВНОСТИ И КОНСУЛТАЦИЈЕ У ИЗРАДИ ЗАКОНА**

У складу са чланом 36. став 1. тачка 9) Пословника о раду Владе Републике Српске („Службени гласник Републике Српске“, број 123/18) и Смјерницама за консултације у изради прописа и других општих аката („Службени гласник Републике Српске“, број 86/22), обрађивач Приједлога утврдио је да је овај закон од интереса за јавност. Закон је објављен на интернет страници ([www.vladars.net](http://www.vladars.net)).

**IX ФИНАНСИЈСКА СРЕДСТВА И ЕКОНОМСКА ОПРАВДАНОСТ ДОНОШЕЊА ЗАКОНА**

За спровођење овог закона нису потребна додатна средства из буџета Републике Српске.